钦定古今图书集成/明伦汇编/官常典/第669卷
## 钦定古今图书集成/明伦汇编/官常典/第669卷

| 钦定古今图书集成 明伦汇编 第六百六十九卷 |

| |

第六百六十九卷目录

王寮部纪事一

官常典第六百六十九卷

《晏子谏上篇》景公有男子五人，所使傅之者，皆有车
百乘者也，晏子为一焉。公召其傅曰：“勉之，将以而所
傅为子。”及晏子，晏子辞曰：“君命其臣，据其肩，以尽其
力，臣敢不勉乎？今有之家，此一国之权臣也，人人以
君命命之曰：‘将以而所傅为子’。此离树别党，倾国之
道也。婴不敢受命，顾君图之。”

《史记曹相国世家》：“孝惠帝元年，除诸侯相国法，更以
参为齐丞相。参之相齐，齐七十城。天下初定，悼惠王
富于春秋，参尽召长老诸生，问所以安集百姓，如齐
故俗。诸儒以百数，言人人殊，参未知所定。闻胶西有
盖公，善治黄老言，使人厚币请之。既见盖公，盖公为
言：‘治道贵清静，而民自定。推此类具言之。参于是避’”
正堂，舍盖公焉。其治要用《黄》《老》术。故相齐九年，齐国
安集，大称贤相。惠帝二年，萧何卒。参闻之，告舍人：“趣
治行，吾将入相。”居无何，使者果召参。参去，属其后相
曰：“以齐狱市为寄，慎勿扰也。”后相曰：“治无大于此者
乎？”参曰：“不然。夫狱市者，所以并容也。今君扰之，奸人
安所容也？吾是以先之。”

《梁孝王世家》：孝王招延四方豪杰，自山以东，游说之
士，莫不毕至，齐人羊胜、公孙诡、邹阳之属。公孙诡多
奇邪计，初见王，赐千金，官至中尉，梁号之曰“公孙将
军。”上立胶东王为太子。梁王怨袁盎及议臣，乃与羊
胜、公孙诡之属阴使人刺杀袁盎及他议臣十馀人，
逐其贼，未得也。于是天子意梁王逐贼，果梁使之，乃
遣使冠盖相望于道，覆按梁，捕公孙诡、羊胜。公孙诡、
羊胜匿王后宫。使者责二千石急，梁相轩丘豹及内
史韩安国进谏王，王乃令胜、诡皆自杀，出之。上由此
怨望于梁王。

《汉书景帝本纪》：中三年“冬十一月，罢诸侯御史大夫
官。五年秋八月，更名诸侯丞相为相。”

《赵敬肃王彭祖传》：“彭祖为人心刻深，好法律，持诡辨
以中人。每相二千石至，彭祖衣帛布单衣，自行迎除
舍，多设疑事以诈动之，得二千石失言，中忌讳辄书
之。二千石欲治者，则以此迫劫，不听，迺上书告之，及
污以奸利事。彭祖立六十馀年，相二千石无能满二
载辄以罪去，大者死，小者刑。以故二千石莫敢治，而
‘赵王擅权’。”

《山堂肆考》：“汉辕固，齐人也，治《诗》。景帝时以廉直拜清
河王傅。”

《汉书夏侯始昌传》：“始昌通五经，以《齐诗》《尚书》教授。自
董仲舒、韩婴死后，武帝得始昌，甚重之。始昌明于阴
阳，先言柏梁台灾日，至期果灾。时昌邑王以少子爱
上，为选师，始昌为太傅。”

《翰苑新书》：“淮南王安好书，招致宾客数千人。八公之
徒感慕其德，各竭材智，著述篇章，分其词赋，以类相
次，或称《大山》《小山》，犹《诗》有《大雅》《小雅》也。”

《汉书王式传》：“式为昌邑王师。昭帝崩，昌邑王嗣立，以
行淫乱废。昌邑群臣系狱当死，治事使者责问曰：‘师
何以亡谏书’？式对曰：‘臣以《诗》三百五篇朝夕授王，至
于忠臣孝子之篇，未尝不为王反复诵之也。至于危
亡失道之君，未尝不流涕为王深陈之也。臣以三百
五篇谏，是以亡谏书。使者以闻，亦得减死论归家’。”
《韩延寿传》：延寿父义，为燕郎中。刺王之谋逆也，义谏
而死，燕人闵之。是时昭帝富于春秋，大将军霍光持
政，征郡国贤良文学，问以得失。时魏相以文学对策，
以为赏罚所以劝善禁恶，政之本也。日者燕王为无
道，韩义出身强谏，为王所杀。义无比干之亲，而蹈比
干之节，宜显赏其子，以示天下，明为人“臣之义。”光纳
其言，因擢延寿为谏大夫。

《韦贤传》：“贤子元成。初，宣帝宠姬张倢，伃男淮阳宪王
好政事，通法律，上奇其才，有意欲以为嗣，然因太子
起于细微，又早失母，故不忍也。久之，上欲感风宪王，
辅以礼让之臣，乃召拜元成为中尉。”

《元帝本纪》：“初元三年春，令诸侯相位在郡守下。”
《张敞传》：“敞弟武拜为梁相。是时梁王骄贵，民多豪强，
号为难治。敞问武欲何以治梁武敬惮兄，谦不肯言。
敞使吏送至关，戒吏自问武，武应曰：‘驭黠马者利其
衔策，梁国大都，吏民凋敝，且当以柱后惠文弹治之
耳。秦时狱法，吏冠柱后惠文，武意欲以刑法治梁，吏
还道’”之，敞笑曰：“审如掾言，武必辩治梁矣。”武既到官其治有迹，亦能吏也。

《王尊传》：尊为东平相。是时东平王以至亲骄奢不奉
法度，傅相连坐。及尊视事，奉玺书至廷中，王未及出
受诏，尊持玺书归舍，食已乃还。致诏后，谒见王，太傅
在前说《相鼠》之诗。尊曰：“毋持布鼓过雷门。”王怒，起入
后宫，尊亦直趋出就舍。先是，王数私出入，驱驰国中，
与后姬家交通。尊到官，召敕厩长：“大王当从官属，鸣
和鸾乃出。自今有令驾小车，叩头争之，言相教不得。”
后尊朝王，王复延请登堂。尊谓王曰：“尊来为相，人皆
吊尊也，以尊不容朝廷，故见使相王耳。天下皆言王
勇，顾但负贵，安能勇？如尊乃勇耳。”王变色视尊，意欲
格杀之。即好谓尊曰：“愿观相君佩刀。”尊举掖，顾谓傍
侍郎前引佩刀视王：王欲诬相拔刀向王邪？王情得，
又雅闻尊高名，大为尊屈，酌酒具食，相对极驩。太后
征史，奏尊“为相倨慢不臣，王血气未定，不能忍愚，诚
恐母子俱死。今妾不得使王复见尊，陛下不留意，妾
愿先自杀，不忍见王之失义也。”尊竟坐免为庶人。
《龚舍传》：楚王入朝，闻舍高明，聘为常侍，不得已随王
归国。

《山堂肆考》：汉王骏，吉子也。迁赵王内史，不愿为王府
属，即弃官去。

《事文类聚》：后汉皇太子彊求乞自退，封东海王。故重
选官属，以杜林为傅，从驾南巡狩。时诸王傅数被引
命，或交游不得应诏，惟林守慎，有召必至，特授赏赐，
又辞不受。帝益重之。

《后汉书济南安王康传》：“康多殖财货，大修宫室，奴婢
至千四百人，厩马千二百匹，私田八百顷，奢侈恣欲，
游观无节。永元初，国傅何敞上疏谏康曰：盖闻诸侯
之义，制节谨度，然后能保其社稷，和其民人。大王以
骨肉之亲，享食茅土，当施张政令，明其典法，出入进
止，宜有期度。舆马台隶，应为科品，而今奴婢厩马皆
有千馀，增无用之口，以自蚕食，宫婢闭隔，失其天性，
感乱和气。又多起内第，触犯防禁，费以巨万，而功犹
未半。夫文繁者质荒，木胜者人亡，皆非所以奉礼承
上，传福无穷者也。故楚作章华以凶，吴兴姑苏而灭，
景公千驷，民无称焉。今数游诸第，晨夜无节，又非所
以远防未然，临深履薄之法也。愿大王修恭俭，遵古
制，省奴婢之口，减乘马之数，斥私田之富，节游观之
宴，以礼起居，则敞乃敢安心自保。惟大王深虑愚言。”
康素敬重敞，虽无所嫌牾，然终不能改。

《东平王苍传》：“初苍归国骠骑时吏丁牧、周栩以苍敬
贤下士，不忍去之，遂为王家大夫数十年，事祖及孙，
帝闻，皆引见于前，既愍其淹滞，且欲扬苍德美，即皆
擢拜议郎。牧至齐相，栩上蔡令。”

《邵氏家传》：邵弘为琅邪王中尉。王尝候君昼息，身随
使者，潜随君舍，令使者进曰：“王有命。”君徐理发冠履，
俯伏尽礼，然后读之。王与使者群立瞻听，为之叹息
曰：“古人称不愧于屋漏，其惟邵中尉乎？”王忻晏言语，
昼夜无休。君乃上书谏王，王读三四，瞿然失色，谓左
右曰：“思邵中尉之言，使人于今毛竖。”

《东观汉记》：“吴良，东平王苍辟为西曹掾，数谏正苍多
善策。苍上表荐良，明帝拜为议郎。”

韦顺转东平，相，赏罚必信。有柿树生厅屋上，徙庭中，
遂茂。顺至孝，行，感于天地，生也。

《后汉书鲁恭传》：“恭弟丕，字叔陵，拜赵相，门生就学者
常百馀人，关东号之曰‘五经复兴。鲁叔陵、赵王商尝
欲避疾便时移住学宫，丕止不听。王乃上疏自言。诏
书下丕，丕奏曰：‘臣闻礼，诸侯薨于路寝，大夫卒于嫡
室，死生有命，未有逃避之典也。学宫传五帝之道，修
先王礼乐教化之处。王欲废塞以广游䜩，事不可听’’。”
诏从丕言，王以此惮之。其后帝巡狩之赵，特被引见，
难问经传，厚加赏赐。在职六年，嘉瑞屡降，吏人重之。
永元二年，迁东郡太守。

《张禹传》：“禹元和三年，迁下邳相。徐县北界有蒲阳陂，
傍多良田，而湮废莫修，禹为开水门，通引灌溉，遂成
孰田数百顷，劝率吏民，假与种粮，亲自勉劳，遂大收
谷实，邻郡贫者归之千馀户，室庐相属，其下成市，后
岁至垦田千馀顷，民用温给。”

《河间王传》：惠王政傲狠不奉法宪，顺帝以侍御史吴
郡沈景有彊能称，故擢为河间相。景到国谒王，王不
正服，箕踞殿上，侍郎赞拜，景峙不为礼。问王所在，虎
贲曰：“是非王邪？”景曰：“王不服，常人何别。今相谒王，岂
谒无礼者邪？”王惭而更服，景然后拜。出住宫门外，请
王傅责之曰：“前发京师，陛下见受诏，以王不恭，使相”
检督，诸君空受爵禄而无训导之义，因奏治罪，诏书
让政而诘责傅景因捕诸奸人，上案其罪，杀戮尢恶
者数十人，出冤狱百馀人，政遂为改节，悔过自修。
《公沙穆传》：穆举孝廉，以高第为主事，迁缯相。时缯侯
刘敞，东海恭王之后也，所为多不法，废嫡立庶，傲狠
放恣。穆到官谒曰：“臣始除之日，京师咸”谓臣曰：“缯有
恶侯以吊小相，明侯何因得此丑声之甚也！幸承先人之支体，传茅土之重，不战战兢兢而违越法度，故
朝廷使臣为辅。愿改往修来，自求多福。”乃上没敞所
侵官民田地，废其庶子，还立嫡嗣。其苍头儿客犯法，
皆收拷之。因苦辞谏敞，敞涕泣为谢，多从其所规。迁
弘农令。

《杨伦传》：伦拜大中大夫，出补常山王傅，病不之官。诏
书敕司隶催促发遣。伦乃留河内朝歌，以疾自上曰：
“有留死一尺，无北行一寸。”刎颈不易，九裂不恨。匹夫
所执，强于三军。固敢有辞。帝乃下诏曰：“伦出幽升高，
宠以藩傅，稽留王命，擅止道路，托疾自从，苟肆狷志。
遂征诣廷尉，有诏原罪。”

《吴祐传》：祐迁胶东相，政惟仁简，以身率物。民有争诉
者，辄闭阁自责，或身到闾里，重相和解。自是争隙息
省，吏民怀而不欺。又安丘男子毋丘长与母俱行市，
道遇醉客辱其母，长杀之而亡。安丘追踪于胶东得
之，祐呼长谓曰：“子母见辱，人情所耻，然孝子忿必虑
难，动不累亲。今若背亲逞怒，白日杀人，赦若非义，刑
若不忍，将如之何？”长以械自系，曰：“国家制法，囚身犯
之，明府虽加哀矜，恩无所施。”祐问长：“有妻子乎？”对曰：
“有妻未有子也。”即移安丘逮长妻，妻到，解其桎梏，使
同宿狱中，妻遂怀孕。至冬，尽行刑，长泣谓母曰：“负母
应死，当何以报吴君乎？”乃啮指而吞之，含血言曰：“妻
若生子，名之吴生。言我临死吞指为誓，属儿以报吴
君。”因投缳而死。

《李固传》：固子燮，灵帝时拜安平相。先是安平王续为
张角贼所略，国家赎王得还，朝廷议复其国，燮上奏
曰：“续在国无政，为妖贼所掳，守藩不称，损辱圣朝，不
宜复国。”时议者不同，而续竟归藩。燮以谤毁宗室，输
作左校。未满岁，王果坐不道被诛，乃拜燮为议郎。京
师语曰：“父不肯立帝，子不肯立王。”

《赵咨传》：咨应召复拜东海相之官，道经荥阳令敦煌
曹暠。咨之故孝廉也，迎路谒候，咨不为留。暠送至亭
次，望尘不及，谓主簿曰：“赵君名重，今过界不见，必为
天下笑。”即弃印绶，追至东海，谒咨毕，辞归家。其为时
人所贵若此。

谢承《后汉书》：“东郡赵咨为东海相，人遗其双枯鱼啖
之，二岁不尽，以俭化俗。”

《会稽典录》：骆俊，灵帝擢拜陈相。汝南葛陂盗贼并起，
陈与接境，四面受敌，俊厉吏民，为之保障，发仓以赡
贫民，邻郡士庶，咸往归之，身捐俸禄，给其衣食。民有
产子，常敕主者厚致肉米，生男女者，辄以骆为名。
《九州春秋》：孔融为北海相，一朝杀部督邮。

《蜀志刘备传》：“备领平原相，郡民刘平素轻先主，耻为
之下，使客刺之，客不忍刺，语之而去。”

《魏志武帝本纪》：“武帝为济南相国，有十馀县，长吏多
阿附贵戚，赃污狼籍。于是奏免其八，禁断淫祀，奸宄
逃窜，郡界肃然。”

《中山恭王衮传》：衮每读书文学，左右常恐以精力为
病，数谏止之。黄初二年，进爵为公。谭思经典文学，防
辅相与言曰：“受诏察公举错，有过当奏，及有善，亦宜
以闻。”遂共表称陈衮美。衮闻，大惊惧，责让文学曰：“修
身自守，常人之行，而诸君乃以上闻，是适所以增其
负累也。且如有善，何患不闻，而遽共如是，是非益我
者”，其戒慎如此。

《魏略》：“隗禧好学，黄初中为谯王郎中令。王宿闻其儒
者，常虚心从学，禧亦敬恭以授王，由是大得赐遗”
《邴原传》注《邴原别传》：“魏太子为五官中郎将，天下向
慕，宾客如云，而原独守道持常，自非公事，不妄举动。
太祖微使人从容问之，原曰：‘吾闻国危不事冢宰，君
老不奉世子，此典制也’。于是乃转五官长史。令曰：‘子
弱不才，惧其难止，贪欲相屈，以匡励之。虽云利贤，能
不恧恧’！”太子燕会众宾百数十人，太子建议曰：“君父
各有笃疾，有药一丸，可救一人。当救君邪？父邪？”众人
纷纭，或父或君。时原在坐，不与此论。太子谘之于原，
原勃然对曰：“父也。”太子亦不复难之。

《晋书郑袤传》：“魏武帝初封诸子为侯，精选宾友，袤与
徐干俱为临淄侯文学。”

《阮籍传》：文帝辅魏政，籍从容言于帝曰：“籍平生曾游
东平，乐其风土。”帝大悦，即拜东平相。籍乘驴到郡，坏
府舍屏障，使内外相望，法令清简，旬日而还。

《安平献王孚传》：“魏陈思王植，有俊才清选，官属以孚
为文学掾。植负才陵物，孚每切谏，初不合意，后乃谢
之。迁太子中庶子。”

《晋阳秋》，孙秀为赵王伦侍郎，刘弘为琅邪内史，廉秀
于伦，遂为所信。弘谓人曰：“孙秀校才，其志难满。”
《晋书·齐王攸传》：“武帝践阼时，诏议藩王，令自选国内
长吏。攸奏议曰：昔圣王封建万国，以亲诸侯，轨迹相
承，莫之能改。诚以君不世居则人心偷幸，人无常主
则风俗伪薄。是以先帝深览经远之统，思复先哲之
轨，分土画疆，建爵五等，或以进德，或以酬功。伏惟陛
下应期创业，树建亲戚，听使藩国，自除长吏。而今草创，制度初立，虽庸、蜀顺轨，吴犹未宾，宜俟清泰，乃议
复古之制。”书比三上，辄报不许。其后国相上长吏缺
典，书令请求差选。攸下令曰：“沗受恩礼，不称惟忧。至
于官人叙才，皆朝廷之事，非国所宜裁也。”其令自上
请之。

《刘琨传》：琨兄舆为魏郡太守，东海王越将召之。或曰：
“舆犹腻也，近则污人。”及至，越疑而御之。舆密视天下
兵簿、仓库、牛马、器械、水陆之形，皆默识之。是时军国
多事，每会议，自潘滔以下，莫知所对。舆既见越，应机
辩画，越倾膝酬接，即以为左长史。越既总录，以舆为
上佐。宾客满筵，文案盈几，远近书记，日有数千，终日
不倦，或以夜继之。人人欢畅，莫不悦附，命议如流，酬
对款备。时人服其能，比之陈遵。时称“越府有三才”：潘
滔大才，刘舆长才，裴邈清才。

《晋中兴书》：“王承少而冲澹，太尉王衍雅重之。东海王
越以为记室参军。敕子玭曰：‘闲习仪度，不如式瞻仪
刑；讽味遗言，不如亲承音旨。王参军人伦之表，汝其
师之’。”

顾荣时在洛者，惟陆机、陆云及荣三人。机、云虽有才
藻，不及荣也。上以荣南土秀望，补吴王郎中令。
《事文类聚》：东海王越以孙惠为记室参军，专掌文疏。
每造书檄，或驿马催之，应命立成。

山公启事：“近启修武令刘讷补南阳王友，才志内外
非称臣，以为宜蒙此者，是以启及不审固可用不？”
《晋书丁潭传》：“潭为尚书祠部郎，时琅邪王裒始受封，
帝欲引朝贤为其国上卿，将用潭，以问中书令贺循，
循曰：‘郎中令职望清重，实宜审授。潭清淳贞粹，雅有
隐正，圣明所简，才实宜之。遂为琅邪王郎中令。会裒
薨’”，潭上书求行终丧礼曰：“在三之义，礼有达制，近代
以来，或随时降杀，宜一匡革，以敦于后。辄按《令文》，王
侯之丧，官僚服斩，既葬而除。今国无继统，丧庭无主，
臣实陋贱，不足当重，谬荷首任，礼宜终丧。”诏下博议。
国子祭酒杜夷议：“古者谅暗，三年不言。下及周世，税
衰效命。春秋之时，天子诸侯既葬而除，此所谓三代
损益，礼有不同，故三年之丧，由此而废。然则汉文之
诏，合于随时，凡有国者，皆宜同也，非惟施于帝王而
已。按《礼》，殇与无后，降于成人。有后，既葬而除。今不得
以无后之故而独不除也。愚以丁郎中应除衰麻，自
宜主祭，以终三年。”太常贺循议：“《礼》，天子诸侯，俱以至
尊临人，上下之义，君臣”之礼，自古以来，其例一也。故
礼盛则并全其重，礼杀则从其降。《春秋》之事，天子诸
侯不行三年，至于臣为君服，亦宜以君为节。未有君
除而臣服，君服而臣除者。今法令，诸侯卿相官属为
君斩衰，既葬而除。以令文言之，明诸侯不以三年之
丧与天子同可知也。君若遂服，则臣子轻重无应除
者也。若“当皆除，无一人独重之文。《礼》有摄主而无摄
重，故大功之亲，主人丧者，必为之再祭，练、祥以大功
之服，主人三年丧者也。苟谓诸侯与天子同制，国有
嗣王，自不全服，而人主居丧素服主祭，三年，不摄吉
事，以尊令制。若当远迹三代，令复旧典，不依法令者，
则侯之服贵贱一例，亦不得惟一人论。”于是诏使除
服，心丧三年。

《荀勗传》：勗子藩，藩子闿，字道明，亦有名称。京师为之
语曰：“洛中英，荀道明。”大司马齐王冏辟为掾。冏败，暴
尸已三日，莫敢收葬。闿与冏故吏李述、嵇含等露板
请葬，朝议听之，论者称焉。

崔鸿《后赵录》：张跃学敏才达，雅善清谈。石勒伟其议
辨，拜世子卫军长史，敕世子曰：“张长史人之表范，汝
其师之。”

《宋书羊欣传》：“欣起家辅国参军，府解还家。隆安中，朝
廷渐乱，欣优游私门，不复进仕。会稽王世子元显每
使欣书，常辞不奉命。元显怒，乃以为其后军府舍人，
此职本用寒人，欣意貌恬然，不以高卑见色，论者称
焉。”

《王弘传》：“弘弱冠为会稽王司马道子骠骑参军主簿。
时农务顿息，末役繁兴，弘以为宜建屯田，陈之曰：近
面所谘立屯田事，已具简圣怀。南亩事兴，时不可失，
宜早督田畯，以要岁功。而府资单刻，控引无所，虽复
厉以重劝，肃以严威，适足令囹圄充积而无救于事
实也。伏见南局诸冶，募吏数百，虽资以廪赡，收入甚
微。愚谓若回以配农，必功利百倍矣。然军器所需，不
可都废。今欲留铜官大冶及都邑小冶各一所，重其
功课，一准扬州。州之求取，亦当无乏，馀者罢之，以充
东作之要。又欲二局田曹，各立典军募吏，依冶募比
例，并听取山湖人。此皆无损于私，有益于公者也。其
中亦应畴量分判番假，及给廪多少，自可一以委之
本曹亲局所统，必当练悉。且近东曹板水曹参军纳
之领此任”，其人颇有干能，自足了其事耳。顷年以来，
斯务大废，田芜廪，虚实，亦由此弘。过蒙饰擢，志输短
效，岂可相与寝默，有怀弗闻耶？至于当否，尊自当裁

子欲以为黄门侍郎，珣以其年少固辞。珣颇好积聚，
财物布在民间。珣薨，弘悉燔烧券书，一不收责，馀旧
业悉以委付诸弟。未免丧，后将军司马元显以为谘
议参军，加宁远将军，知记室事，固辞不就。道子复以
为谘议参军，加建威将军，领中兵，又固辞。时内外多
难，在丧者皆不终其哀，惟弘固执得免。

《王惠传》：惠高祖闻其名，以为行太尉参军事，府主簿
从事中郎。世子建府，以为征卤长史，仍转中军长史。
时会稽内史刘怀敬之郡，送者倾京师，惠亦造别。还
过从弟球，球问向何所见，惠曰：“惟觉即时逢人耳。”常
临曲水，风雨暴至，座者皆驰散。惠徐起，姿貌不异常
日。世子为荆州，惠长史如故，领南郡太守，不拜。
《刘湛传》：“高祖入受晋命，以第四子义康为冠军将军、
豫州刺史，留镇寿阳。以湛为长史、梁郡太守。义康弱
年未亲政，府州军事悉委湛。府进号右将军，仍随府
转。义康以本号徙为南豫州，湛改领历阳太守。为人
刚严用法，奸吏犯赃百钱以上皆杀之，自下莫不震
肃。庐陵王义真出为车骑将军、南豫州刺”史，湛又为
长史，太守如故。义真时居高祖忧，使帐下备膳，湛禁
之。义真乃使左右索鱼肉珍羞，于斋内别立厨帐。会
湛入，因命臑酒炙车螯。湛正色曰：“公当今不宜有此
设。”义真曰：“旦甚寒，一碗酒亦何伤？长史事同一家，望
不为异。”酒既至，湛因起曰：“既不能以礼自处，又不能
以礼处人。”

《临川烈武王道规传》：“道规以长沙景王第二子义庆
为嗣。义庆招聚文学之士，近远必至。太尉袁淑，文冠
当时。义庆在江州，请为卫军谘议参军。其馀吴郡陆
展，东海何长瑜、鲍照等，并为辞章之美，引为佐史国
臣。太祖与义庆书，常加意斟酌。”

《何偃传》：“偃元嘉十九年为丹阳丞，除庐陵王友，太子
中舍人，中书郎，太子中庶子。时义阳王昶任东宫，使
偃行义阳国事。二十九年，太祖欲更北伐，访之群臣。
偃议曰：‘内干胡法宗，宣诏逮问北伐，伏计贼审有残
祸，歼殄非难，诚如天旨。今虽庙算无遗，而士未精习，
缘镇戍充实者寡，边民流散，多未附业，控引所资，取
给根本，亏根本以殉边患，宜动必万克无虞。往岁挫
伤，续以内衅，侮亡取乱，诚为沛然。然淮泗数州，实亦
雕耗，流佣未归，创痍未起。且攻守不等，客主形异，薄
之则势艰，围之则旷日，进退之间，奸虞互起。窃谓当
今之弊易衄，方来之寇不深，宜含垢藏疾，以齐天道’。”
迁始兴王濬征北长史、南东海太守。

《南齐书谢超宗传》：“超宗，元嘉末解褐奉朝请。新安王
子鸾，孝武帝宠子，超宗以选补王国常侍。王母淑仪
卒，超宗作诔奏之，帝大嗟赏曰：‘超宗殊有凤毛’。”
《宋书孔觊传》：“觊举扬州秀才，补主簿，长沙王义欣镇
军功曹，衡阳王义季安西主簿，户曹参军，领南义阳
太守，转署记室，奉笺固辞曰：‘记室之局，实惟华要，自
非文’”行秀敏，莫或居之。觊逊业之举，无闻于乡部；惰
游之贬，有编于疲农。直山渊藏引，用不暇弃，故得抃
风儛润，凭附弥年。今日之命，非所敢冒。昔之学优艺
富，犹尚斯难，况觊能薄质鲁，亦何容易。觊闻居方辨
物，君人所以官才；陈力就列，自下所以奉上。觊虽不
敏，常服斯言。今宠藉唯旧，举非尚德，恐无“以提衡一
隅，佥允视听者也。伏愿天明照其心请，乞改今局，授
以闲曹，则凫鹤从方，所忧去矣。”又曰：“夫以记室之要，
宜须通才敏忠，加性情勤密者。觊学不综贯，性又疏
惰，何可以属知秘记，秉笔文闺，假吹之尤方，斯非滥
觊，少沦常检，本无远植，荣进之愿，何能忘怀。若实有
萤爝增辉光景，固其腾声之日，飞藻之辰也。岂敢自
求从容，保其淡逸。伏愿矜其鲁拙，业之有地，则曲成
之施，终始优渥。”义季不能夺，遂得免。

《南史孔觊传》：觊大明六年除安陆王子绥后军长史。
性使酒，每醉辄弥日不醒。虽醉日居多，而晓明政事，
醒时判决，未尝有壅。众咸曰：“孔公一月二十九日醉，
胜世人二十九日醒也。”孝武每欲引见，遣人觇其醉
醒。

《宋书张卲传》：“卲兄伟，少有操行，为晋琅邪王国郎中
令。从王至洛，还京都，武帝封药酒一罂付伟，令密加
鸩毒，受命于道，自饮而卒。”

《南齐书刘绘传》：“豫章王嶷为江州，以绘为左军主簿，
随镇江陵，转镇西外兵曹参军，骠骑主簿。绘聪警有
文义，善隶书，数被赏召，进对华敏，僚吏之中，见遇莫
及。琅邪王诩为功曹，以吏能自进。嶷谓僚佐曰：‘吾虽
不能得应嗣陈蕃，然阁下自有二骥也’。复为司空记
室录事，转太子洗马，大司马谘议，领录事。时豫章王”
嶷与文惠太子以年秩不同，物论谓宫府有疑。绘苦
求外出，为南康相。郡事之暇，专意讲说。上左右陈洪
请假南还，问绘在郡何似，既而闲之曰：“南康是三州
喉舌，应须治干，岂可以年少讲学处之邪？”征还，为安
陆王护军司马，转中书郎《王思远传》：思远，建平王景素辟为南徐州主簿，深见
礼遇。景素被诛，左右离散，思远亲视殡葬，手种松柏，
与庐江何昌宇、沛郡刘琎上表理之，事感朝廷。景素
女废为庶人，思远分衣食以相资赡，年长为备，笄总
访求素对，倾家送遣。除晋熙王抚军行参军，安成王
车骑参军。建元初，为长沙王后军主簿，尚书殿中郎，
出补竟陵王征北记室参军，府迁司徒，仍为录事参
军，迁太子中舍人。文惠太子与竟陵王子良素好士，
并蒙赏接。

《张岱传》：随王诞于会稽起义，以岱为建威将军辅国
长史，行县事。事平，为司徒左西曹。母年八十，籍注未
满，岱便去官，从实还养。有司以岱违制，将欲纠举，宋
孝武曰：“观过可以知仁，不须案也。”累迁抚军谘议参
军，领山阴令。职事闲理，巴陵王休若为北徐州，未亲
政事，以岱为冠军谘议参军，领彭城太守，行府州国
事，后临海王为征卤广州，豫章王为车骑扬州，晋安
王为征卤南兖州，岱历为三府谘议。三王行事，与典
签主帅共事，事举而情得。或谓岱曰：“主王既幼，执事
多门，而每能缉和公私，云何致此？”岱曰：“古人言一心
可以事百君。我为政端平，待物以礼，悔吝之事，无由
而及。明暗短长，更是才用之多少耳。”

《刘𤩽传》：“𤩽永明初，竟陵王子良请为征北司徒记室。
𤩽与张融、王思远书曰：‘奉教使恭召会，当停公事，但
念生平素抱，有乖恩顾。吾性拙人间，不习仕进。昔尝
为行佐，便以不能及公事免黜，此皆眷者所共知也。
量己审分，不敢期荣。夙婴贫困，加以疏懒，衣裳容发，
有足骇者。中以亲老供养，褰裳徒步，脱尔逮今，二代’”
一纪，先朝使其更自修正，勉励于阶级之次，见其䍀
缕，或复赐以衣裳。袁、褚诸公，咸加劝励，终不能自反
也。一不复为，安可重为哉？昔人有以冠一免，不重加
于首，每谓此得进止之仪。古者以贤制爵，或有秩满
而辞老；以庸制禄，或有身病而求归者。永瞻前良，在
己何若？又上下年尊，益不愿居官次，废晨昏也。先朝
为此，曲申从许，故得连年不拜荣授，而带帖薄禄。既
习此岁久，又齿长疾侵，岂宜设斋河间之厅，厕迹东
平之僚，本无绝俗之操，亦非能偃蹇为高，此又诸贤
所当深察者也。近奉初教，便自希得托迹于客游之
末，而固辞荣级，其故何邪？以古之王侯大人，或以此
延四方之士，甚美者则有“辐凑燕路，慕君王之义；骧
镳魏阙，高公子之仁。继有追申白而入楚，羡邹枚而
游梁，吾非敢叨夫曩贤，庶欲从九九之遗踪，既于闻
道集泮不殊，而幸无职司拘碍，可得奉温凊，展私计，
志在此耳。”除步兵校尉，并不拜。

《刘琎传》：琎为武陵王晔冠军征卤参军。晔与僚佐饮，
自割鹅炙。琎曰：“应刃落俎，膳夫之事，殿下亲执鸾刀，
下官未敢安席。”因起请退。

《谢朓传》：朓为随王镇西功曹，转文学。子隆在荆州，好
词赋，数集僚友，朓以文才尤被赏爱，流连晤对，不舍
日夕。长史王秀之以朓年少相动，密以启闻。世祖敕
曰：“侍读虞云自宜恒应侍接，朓可还都。”朓道中为诗
寄西府曰：“常恐鹰隼击，秋菊委严霜。寄言罻罗者，寥
廓已高翔。”迁新安王中军记室。

《山堂肆考》：齐衡阳王好学善属文。武帝谓王俭曰：“衡
阳王虽有文学，当使华实相称。今选师傅，不得止取
贵游子弟而已。”乃以太子舍人萧敷为文学。

《南齐书江泌传》：世祖以泌为南康王子琳侍读。建武
中，明帝害诸王后，泌忧念子琳，诣志公道人，问其祸
福。志公覆香炉灰示之曰：“都尽，无所馀。”及子琳被害，
泌往哭之，泪尽，继之以血，亲视殡葬乃去。时广汉王
侍读严桓之亦哭王尽哀，泌寻卒。

《事文类聚》：“子良开西邸，王僧孺、虞羲、丘国宾、萧文琰、
丘令楷、江洪、刘孝孙并以善辞藻游焉。”

《梁书高祖本纪》：“竟陵王子良开西邸，招文学，高祖与
沈约、谢朓、王融、萧琛、范云、任昉、陆倕等并游焉，号曰
八友。融俊爽，识鉴过人，尤敬异高祖，每谓所亲曰：‘宰
制天下，必在此人’。”

《范云传》：“齐建元初，竟陵王子良为会稽太守，云始随
王，王未之知也。会游秦望，使人视刻石文，时莫能识，
云独诵之。王悦，自是宠冠府朝。王为丹阳尹，召为主
簿，深相亲任。”

《王僧孺传》：僧孺出为仁威南康王长史，行府州国事。
王典签汤道愍昵于王，用事府内，僧孺每裁抑之。道
愍遂谤讼僧孺，逮诣南司，奉笺辞府，僧孺坐免官。
《萧子范传》：子范为南平王户曹属，从事中郎。王爱文
学士，子范偏被恩遇，尝曰：“此宗室奇才也。”使制千字
文，其辞甚美。王命记室蔡薳注释之，自是府中文笔
皆使草之。王薨，子范迁宣惠谘议参军，护军临贺王
正德长史。正德为丹阳尹，复为正德信威长史，领尹
丞。历官十馀年，不出藩府，常以自慨，而诸弟并登显
列，意不能平。及是为到府笺曰：“上藩首佐，于兹再忝；
河南雌伏，自此重昇。以老少异时，盛衰殊日，虽佩恩宠，还羞年鬓。”子范少与弟子显、子云才名略相比，而
风采容止不逮，故官途有优劣。每读《汉书》，杜缓兄弟
五人至大官，唯中弟钦官不至，而最知名，常吟讽之，
以况己也。

《孔休源传》：休源为宣惠晋安王府长史、南郡太守，行
荆州府州事。高祖谓之曰：“‘荆州总上流冲要，义高分
陕，今以十岁儿委卿，善匡翼之，勿惮周昌之举也’。对
曰：‘臣以庸鄙，曲荷恩遇，方揣丹诚，效其一割’。上善其
对，乃敕晋安王曰：‘孔休源人伦仪表，汝年尚幼，当每
事师之’。”寻而始兴王憺代镇荆州，复为憺府长史，南
郡太守，行府州事如故。在州累政，甚有治绩，平心决
断，请托不行。高祖深嘉之，除通直散骑常侍，领羽林
监，转秘书监，迁明威将军。复为晋安王府长史、南兰
陵太守，别敕专行南徐州事。休源累佐名藩，甚得民
誉，王深相依仗，军民机务，动止询谋。常于中斋别施
一榻，云“此是孔长史坐。”人莫得预焉。其见敬如此。
《记纂渊海》，梁陶弘景为诸王侍读，虽在朱门，闭影不
交外务，惟以披阅为事。

《三国典略》：颜晃少孤贫，有词采。解褐梁邵陵王纶兼
记室参军。时东宫学士庾信常使于府，王使晃接对，
信轻其尚少，曰：“此府兼记室几人？”晃答曰：“犹少于宫
中学士。”

《南史梁张绾传》：绾自中军宣城王长史徙御史中丞，
武帝使宣旨曰：“为国之急，惟在执宪绳直，用人本不
限升降。晋宋代周闵、蔡廓并以侍中为之，卿勿疑是
左迁。”时宣城王府望重，故有此旨。

《翰苑新书》：高祖谓周舍曰：“我欲求一文学俱长，兼有
行者，令与晋安王纬游处。”舍曰：“臣外弟徐摛形质短
小，若不胜衣，而堪此选。”高祖曰：“必有仲宣之才，无问
其容貌。”乃以摛为侍读。

《汇苑》：王励仕梁为河东王功曹。王出镇，励将随之藩。
张瓒时典选，曰：“王生才地，岂可游外府乎？”奏为太子
洗马。

《周书刘璠传》：“璠少好读书，兼善文笔。年十七，为上黄
侯萧晔所器重。范阳张绾，梁之外戚，才高口辩，见推
于世。以晔之懿贵，亦假借之。璠年少未仕，而负才使
气，不为之屈。绾尝于新渝侯坐，因酒后诟京兆杜骞
曰：‘寒士不逊’。璠厉色曰：‘此坐谁非寒士’？璠本意在绾，
而晔以为属己，辞色不平。璠曰：‘何王之门不可曳长
裾也’。”遂拂衣而去。晔辞谢之，乃止。后随晔在淮南。璠
母在建康，遘疾，璠弗之知。尝忽一日举身楚痛，寻而
家信至，云其母病，璠即号泣戒道，绝而又苏。当身痛
之辰，即母死之日也。居丧毁脊，遂感风气。服阕后一
年，犹杖而后起。及晔终于毗陵，故吏多分散，璠独奉
晔丧还都，坟成乃退。梁简文时在东宫，遇晔素重，诸
不送者皆被劾责，惟璠独被优赏。

《隋书明克让传》：“克让年十四，释褐湘东王法曹参军。
时舍人朱异在仪贤堂讲《老子》，克让预焉。堂边有修
竹，异令克让咏之，克让揽笔辄成，其卒章曰：‘非君多
爱赏，谁贵此贞心’。异甚奇之。”

《周书颜之仪传》：“之仪父协，以见远蹈义忤时，遂不仕
进。梁元帝为湘东王，引协为其府记室参军，协不得
已，乃应命。梁元帝后著《怀旧志》及诗，并称赞其美。”
《陈书虞寄传》：“寄还朝及至，即日引见，谓寄曰：‘管宁无
恙’。其慰劳之怀若此。顷之，文帝谓到仲举曰：‘衡阳王
既出阁，虽未置府僚，然须得一人旦夕游处，兼掌书
记。宜求宿士有行业者’。”仲举未知所对，文帝曰：“吾自
得之。”乃手敕用寄。寄入谢，文帝曰：“所以暂屈卿游藩
者，非止以文翰相烦，乃令以师表相事也。”

《魏书张衮传》：“衮好学有文才，太祖为代王，迁为左长
史，决策帷幄，太祖器之，礼遇优厚。”

《鹿悆传》：悆为青州彭城王劭府长兼司马，寻解长兼。
广川人刘钧，东清河人房须反，劭遣悆监州军讨之，
战于商山，颇有所捷。将统皆劭左右，擅增首级，妄请
赏帛。悆面执不与，劭弗从，悆勃然作色曰：“竭志立言，
为王为国，岂悆家事？不辞而出。劭追而谢焉。窃勋者
放言噂沓，欲加私害。悆闻而笑之，不以介意。”

《阳固传》：“太傅清河王怿举固，除步兵校尉，领汝南王
悦郎中令，寻加宁远将军。时悦年少，行多不法，屑近
小人。固上疏切谏，并面陈往代诸王贤愚之分，以感
动悦。悦甚敬惮之。怿大悦，以为举得其人。”

《李郁传》：“郁好学沈静，博通经史。自著作佐郎为广平
王怀友，怀深相礼遇。时学士徐遵明教授山东，生徒
甚盛，怀征遵明在馆，令郁问其五经义例十馀条，遵
明所答数条而已。”

《山堂肆考》：后魏王晞为常山王司马，在并州，虽戎马
填委，未尝以世务为累，良辰美景，啸咏遨游，以谈䜩
为事，士人谓之“方外司马。”

《周书。苏亮传》：“亮大统二年，拜给事黄门侍郎，领中书
舍人。魏文帝子宜都王式为秦州刺史，以亮为司马。
帝谓亮曰：‘黄门侍郎岂可为秦州司马，直以朕爱子出蕃，故以心腹相委，勿以为恨’。”临辞，赐以御马。
《北齐书。孟业传》：魏彭城王韶拜定州，除业典签长史。
刘仁之谓业曰：“我处其外，君居其内，同心戮力，庶有
济乎？”未几，仁之征入为中书令。临路启韶云：“殿下左
右可信任者，惟有孟业，愿专任之，馀人不可信也。”又
与业别，执手曰：“今我出都，君便失援，恐君在后，不自
保全。惟正与直，愿君自勉。”业惟有一马，因瘦而死。韶
以业家贫，令州府官人同食马肉，欲令厚偿。业固辞
不敢。韶乃戏业曰：“卿邀名人也？”对曰：“业以微细，伏事
节下，既不能裨益，宁可损败清风！”后高祖书与韶云：
“典签姓孟者，极能用心，何不置之目前？”韶，高祖之婿
也。仁之后为兖州，临别谓吏部崔暹曰：“贵州人士，惟
有孟业。铨举之次，不可忘也。”崔暹问业曰：“君往在定
州，有何政绩，使刘西兖如此钦叹？”答曰：“禀性愚直，惟
知自修，无他。”

《隋书魏澹传》：“澹专精好学，善属文。齐博陵王济闻其
名，引为记室。”

《北齐书孙灵晖传》：“天统中，敕令朝臣推举可为南阳
王绰师者。吏部尚书尉瑾表荐灵晖，征为国子博士，
授南阳王经。王虽不好文学，亦甚相敬重，启除其府
谘议参军。绰除定州刺史，仍随之镇。绰所为猖蹶，灵
晖惟默默忧悴，不能谏止。绰欲以管记马子结为谘
议参军，乃表请转灵晖为王师，以子结为谘议。朝廷”
以王师三品，启奏不合。后主于启下手答云：“但用之。”
仍手报南阳书，并依所奏，儒者甚以为荣。绰除大将
军，灵晖以王师领大将军。司马绰诛停废，从绰死后，
每至七日及百日终。灵晖恒为绰请僧设斋，传经行
道。齐亡后数年卒。子万寿，聪识机警，博涉群书，《礼》《传》
俱通大义，有辞藻，尤甚诗咏。齐末，阳休之辟为开府
行参军，随奉朝请、滕王文学、豫章长史，卒于大理司
直。马子结者，其先扶风人也。世居凉土，太和中入洛，
父祖俱清官。子结兄弟三人，皆涉文学。阳休之牧西
兖，子廉、子尚、子结与诸朝士各有诗言赠，阳总为一
篇酬答，即诗云“三马俱白眉”者也。子结以开府行参
军擢为南阳王管记，随绰定州。绰每出游猎，必令子
结走马从禽。子结既儒缓，衣垂帽落，或噭或啼，令骑
驱之，非坠马不止，绰以为欢笑，由是渐见亲狎，启为
谘议云。

《北史萧大圜传》：大圜建德四年除滕王逌友。逌尝问
大圜曰：“‘吾闻湘东王作《梁史》，有之乎’？对曰：言之妄也。
如使有之，亦不足怪。昔汉明帝为《世祖纪》，章帝为《显
宗纪》，殷鉴不远，足为成例。且君子过如日月之蚀，彰
于四海，安得而隐之？盖子为父隐，直在其中，讳国之
恶，抑又礼也。”逌乃大笑。

《隋书长孙平传》：“平美容仪，有器干，颇览书记。仕周，释
褐卫王侍读。时武帝逼于宇文护，谋与卫王诛之。王
前后常使平往来通意于帝。及护伏诛，拜开府乐部
大夫。”

《柳庄传》：庄少有远量，博览坟籍，兼善辞令。济阳蔡大
宝有重名于江左，时为岳阳王萧察谘议，见庄便叹
曰：“襄阳水镜，复在于兹矣。”大宝遂以女妻之。俄而察
辟为参军，转法曹。

《杨汪传》：汪长勤学，专精《左氏传》，通《三礼》。解褐周冀王
侍读，王甚重之，每曰：“杨侍读德业优深，孤之穆生也。”
《唐书李纲传》：纲仕周，为齐王宪参军事。宣帝将杀宪，
召僚属诬左其罪，纲矢死无挠辞。及宪诛，露车载尸，
故吏奔匿，纲抚棺号恸，为瘗讫乃去。

《隋书元岩传》：时高祖初即位，每惩周代诸侯微弱，以
致灭亡，由是分王诸子，权侔王室，以为磐石之固。遣
晋王广镇并州，蜀王秀镇益州，二王年并幼穉，于是
盛选贞良有重望者为之寮佐。于时岩与王韶俱以
骨鲠知名，物议称二人才，俱侔于高颎。由是拜岩为
益州总管长史，韶为河北道行台右仆射。高祖谓之
曰：“公，宰相大器，今屈辅我儿，如曹参相齐之意也。”及
岩到官，法令明肃，吏民称焉。蜀王性好奢侈，尝欲取
獠口以为阉人，又欲生剖死囚取胆为药，岩皆不奉
教。排阁切谏，王辄谢而止。惮岩为人，每循法度。蜀中
狱讼，岩所裁断，莫不悦服。其有得罪者，相谓曰：“平昌
公与吾罪，吾何怨焉！”上甚嘉之，赏赐优洽。十三年，卒
官。上悼惜久之，益州父老莫不陨涕，于今思之。岩卒
之后，蜀王竟行其志，渐致非法。造浑天仪、司南车、记
里鼓，凡所被服，拟于天子。又共妃出猎，以弹弹人，多
捕山獠，以充宦者，寮佐无能谏止。及秀得罪，上曰：“元
岩若在，吾儿岂有是乎！”

《潘徽传》：“徽，秦孝王俊闻其名，召为学士。尝从俊朝京
师，在涂令徽于马上为赋，行一驿而成，名曰《述思赋》，
俊览而善之。”

《源师传》。师历尚书左右丞，以明干著称。时蜀王秀颇
违法度，乃以师为益州总管司马。俄而秀被征，秀恐
京师有变，将谢病不行。师数劝之，不可违命。秀作色
曰：“此自我家事，何预卿也？”师垂涕对曰：“师荷国厚恩忝参府幕，僚吏之节，敢不尽心。但比年以来，国家多
故，秦孝王寝疾，奄至薨殂，庶人二十年，太子相次沦
废，圣上之情，何以堪处？而有敕追王，已淹时月，今乃
迁延未去，百姓不识王心，倘生异议，内外疑骇。发雷
霆之诏，降一介之使，王何以自明？愿王自计之。”秀乃
从征。秀废之后，益州官属多相连坐，师以此获免。
《杨异传》：蜀王秀之镇益州也，朝廷盛选纲纪，以异方
直，拜益州总管长史，赐钱二十万，缣三百疋、马五十
匹而遣之。寻除吴州总管，甚有能名。时晋王广镇扬
州，诏令异每岁一与王相见，评论得失，规讽疑阙。
《张衡传》：“晋王广为河北行台，衡历刑部、度支二曹郎，
后以台废，拜并州总管。掾及王转牧扬州，衡复为掾，
王甚亲任之，衡亦竭虑尽诚事之。夺宗之计，多衡所
建也。”

《李雄传》：“晋王广出镇并州，以雄为河北行台兵部尚
书。上谓雄曰：吾儿既少，更事未多，以卿兼文武才，今
推诚相委，吾无北顾之忧矣。”雄顿首而言曰：“陛下不
以臣之不肖，寄臣以重任，臣虽愚固，心非木石，谨当
谒诚效命，以答鸿恩。”歔欷流涕，上慰谕而遣之。雄当
官正直，侃然有不可犯之色，王甚敬惮，吏民称焉。
《张虔威传》：开皇初，晋王广出镇并州，盛选僚佐，以虔
威为刑狱参军，累迁为属。王甚美其才，与河内张衡
甚见礼重，晋邸称为“二张焉。”

虔威弟虔雄，亦有才器。秦孝王俊为秦州总管，选为
法曹参军。王尝亲案囚徒，虔雄误不持状，口对百馀
人，皆尽事情，同辈莫不叹服。

《柳𧦪传》：“𧦪转晋王谘议参军。王好文雅，招引才学之
士诸葛颖、虞世南、王胄、朱玚等百馀人，以充学士，而
𧦪为之冠。王以师友处之，每有文什，必令其润色，然
后示人。尝朝京师还，作《归藩赋》，命𧦪为序，词甚典丽。
初，王属文为庾信体，及见𧦪已后，文体遂变。”
《诸葛颖传》：“颖清辩有俊才，晋王广素闻其名，引为参
军事，转”记室。及王为太子。除药藏监。

《柳机传》：“机从子謇之，拜黄门侍郎。时元德太子初薨，
朝野注望，皆以齐王当立，帝方重王府之选。大业三
年，车驾还京师，拜为齐王长史。帝法服临轩，备仪卫，
令齐王立于西朝堂之前，北面，遣吏部尚书牛弘、内
史令杨约、左卫大将军宇文述等从殿廷，引謇之诣
齐王所，西面立。牛弘宣敕谓齐王曰：我昔阶缘恩宠”，
启封晋阳，出藩之初，时年十二。先帝立我于西朝堂，
乃令高颎、虞庆则、元旻等从内送王子相于我。于时
诫我曰：“以汝幼冲，未更世事，今令子相作辅于汝，事
无大小，皆可委之，无得昵近小人，疏远子相。若从我
言者，有益于社稷，成立汝名行。如不用此言，唯国及
身，败无日矣。”吾受敕之后，奉以周旋，“不敢失坠。微子
相之力，吾无今日矣。若与謇之从事，一如子相也。”又
敕謇之曰：“今以卿作辅于齐，善思匡救之理，副朕所
望。若齐王德业修备，富贵自当锺卿一门，若有不善，
罪亦相及。”时齐王正擅宠，左右放纵，乔令则之徒，深
见昵狎，謇之虽知其罪失，不能匡正。及王得罪，謇之
竟坐除名。